ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ σχετικά με την εφαρμογή, κατά την περίοδο από τις 4 Δεκεμβρίου 2011 έως τις 31 Δεκεμβρίου 2012, ορισμένων διατάξεων του κανονισμού (ΕΚ) αριθ. 1071/2009 σχετικά με τη θέσπιση κοινών κανόνων όσον αφορά τους όρους που πρέπει να πληρούνται για την άσκηση του επαγγέλματος του οδικού μεταφορέα (1η έκθεση της Επιτροπής σχετικά με την εφαρμογή από τα κράτη μέλη ορισμένων διατάξεων όσον αφορά την πρόσβαση στο επάγγελμα του οδικού μεταφορέα) /* COM/2014/0592 final */





I. Εισαγωγή Η παρούσα έκθεση αφορά την άσκηση του επαγγέλματος του οδικού μεταφορέα στα κράτη μέλη. Ο κανονισμός (ΕΚ) αριθ. 1071/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη θέσπιση κοινών κανόνων όσον αφορά τους όρους που πρέπει να πληρούνται για την άσκηση του επαγγέλματος του οδικού μεταφορέα και για την κατάργηση της οδηγίας 96/26/ΕΚ του Συμβουλίου[1] (εφεξής «κανονισμός (ΕΚ) αριθ. 1071/2009»), εφαρμόζεται σε όλες τις επιχειρήσεις που είναι εγκατεστημένες στην ΕΕ και ασκούν το επάγγελμα του οδικού μεταφορέα, καθώς και εκείνες που επιθυμούν να ασκήσουν το εν λόγω επάγγελμα. Το επάγγελμα του οδικού μεταφορέα αναφέρεται τόσο στο επάγγελμα οδικού μεταφορέα εμπορευμάτων[2] όσο και στο επάγγελμα οδικού μεταφορέα επιβατών[3]. Ορισμένες κατηγορίες επιχειρήσεων, όπως εκείνες που χρησιμοποιούν μηχανοκίνητα οχήματα μεικτής μάζας κάτω των 3,5 τόνων, εξαιρούνται από το πεδίο εφαρμογής του κανονισμού. Ο κανονισμός (ΕΚ) αριθ. 1071/2009 καθορίζει κοινούς κανόνες που διέπουν την πρόσβαση στο επάγγελμα του μεταφορέα εμπορευμάτων και του μεταφορέα επιβατών. Σύμφωνα με το άρθρο 3 του εν λόγω κανονισμού, οι επιχειρήσεις που ασκούν το επάγγελμα του οδικού μεταφορέα πρέπει να έχουν πραγματικό και σταθερό τόπο εγκατάστασης σε κράτος μέλος, να παρέχουν εχέγγυα αξιοπιστίας, να διαθέτουν την κατάλληλη οικονομική επιφάνεια και την κατάλληλη επαγγελματική επάρκεια. Επιπλέον, το άρθρο 4 του εν λόγω κανονισμού επιβάλλει στις επιχειρήσεις οδικών μεταφορών την υποχρέωση να ορίζουν ένα διαχειριστή μεταφορών που διαθέτει πιστοποιητικό επαγγελματικής επάρκειας, με το οποίο επιβεβαιώνεται η κατοχή των δεξιοτήτων και των γνώσεων που είναι αναγκαίες για τη διαχείριση των μεταφορών σύμφωνα με τις νομικές και τις βιομηχανικές απαιτήσεις και κατά τρόπο αποτελεσματικό και συνεχή. Την ευθύνη επαλήθευσης της συμμόρφωσης των επιχειρήσεων μεταφορών με τους όρους που προβλέπονται στον κανονισμό (ΕΚ) αριθ. 1071/2009 έχουν τα κράτη μέλη. Επιπλέον, η καλά οργανωμένη διοικητική συνεργασία μεταξύ των κρατών μελών, διαδραματίζει σημαντικό ρόλο στη βελτίωση της αποτελεσματικότητας της παρακολούθησης των επιχειρήσεων που δραστηριοποιούνται στην Ευρωπαϊκή Ένωση. Το άρθρο 26 παράγραφος 1 του κανονισμού (ΕΚ) αριθ. 1071/2009 ορίζει διάφορες προθεσμίες: Κάθε δύο έτη από την ημερομηνία εφαρμογής του κανονισμού, τα κράτη μέλη πρέπει να κοινοποιούν τα στοιχεία που απαιτούνται από το άρθρο 26 του κανονισμού· Με βάση τις υποβολές στοιχείων από τα κράτη μέλη, η Επιτροπή συντάσσει κάθε δύο χρόνια έκθεση, την οποία κοινοποιεί στο Ευρωπαϊκό Κοινοβούλιο και το Συμβούλιο. Οι εθνικές εκθέσεις που υποβάλλουν τα κράτη μέλη αποτελούν βασικό συντελεστή της έκθεσης της Επιτροπής. Το άρθρο 26 του κανονισμού περιγράφει τα στοιχεία που πρέπει να περιλαμβάνουν οι εθνικές εκθέσεις: «α) ανασκόπηση του τομέα όσον αφορά τα εχέγγυα αξιοπιστίας, την οικονομική επιφάνεια και την επαγγελματική επάρκεια· β) τον αριθμό των αδειών που χορηγήθηκαν ανά τύπο και ανά έτος, των αδειών που ανεστάλησαν, των αδειών που ανακλήθηκαν, τον αριθμό των πράξεων κήρυξης ακαταλληλότητας και τους λόγους στους οποίους στηρίζονται οι αποφάσεις αυτές· γ) τον αριθμό των πιστοποιητικών επαγγελματικής επάρκειας που εκδίδονται κάθε χρόνο· δ) τις βασικές στατιστικές σχετικά με τα εθνικά ηλεκτρονικά μητρώα και τη χρήση τους από τις αρμόδιες αρχές και ε) ανασκόπηση των ανταλλαγών πληροφοριών με τα άλλα κράτη μέλη, η οποία περιλαμβάνει ιδίως τον ετήσιο αριθμό παραβάσεων που έχουν διαπιστωθεί και κοινοποιηθεί σε άλλα κράτη μέλη και τις αντίστοιχες απαντήσεις κατ’ εφαρμογή του άρθρου 18 παράγραφος 2, καθώς και τον ετήσιο αριθμό αιτήσεων και απαντήσεων κατ’ εφαρμογή του άρθρου 18 παράγραφος 3.» Εκτός από το παρόν εισαγωγικό κεφάλαιο, η έκθεση περιλαμβάνει τρία τμήματα που καλύπτουν την ποιότητα και την έγκαιρη υποβολή των εθνικών στοιχείων (τμήμα ΙΙ), καθώς και ανάλυση των εκθέσεων που υπέβαλαν τα κράτη μέλη (τμήμα ΙΙΙ). Στο τμήμα IV παρουσιάζονται τα συμπεράσματα. II. Υποβολή στοιχείων Η παρούσα είναι η πρώτη έκθεση στο πλαίσιο του κανονισμού (ΕΚ) αριθ. 1071/2009 και καλύπτει την περίοδο από τις 4 Δεκεμβρίου 2011 έως τις 31 Δεκεμβρίου 2012, ώστε να συγχρονισθεί η δημοσίευσή της με την έκθεση σχετικά με την εφαρμογή της κοινωνικής νομοθεσίας στον τομέα των οδικών μεταφορών[4], όπως προβλέπεται στο άρθρο 26 παράγραφος 2 του κανονισμού 1071/2009. Το σημείο έναρξης του εν λόγω χρονικού διαστήματος αντιστοιχεί στην ημερομηνία κατά την οποία άρχισε να εφαρμόζεται ο εν λόγω κανονισμός. Η επόμενη περίοδος αναφοράς θα καλύπτει ολόκληρο το χρονικό διάστημα των δύο ετών από 1 Ιανουαρίου 2013 έως 31 Δεκεμβρίου 2014. Παρά την υποχρέωση υποβολής εκθέσεων που προβλέπεται στο άρθρο 26 του εν λόγω κανονισμού, κατά τη χρονική στιγμή σύνταξης της παρούσας έκθεσης έξι κράτη μέλη, ήτοι το Βέλγιο, η Δανία, η Φινλανδία, η Γερμανία, το Λουξεμβούργο και η Πορτογαλία, δεν υπέβαλαν τις εθνικές τους εκθέσεις. Ορισμένα κράτη μέλη σημείωσαν σοβαρή καθυστέρηση στην παροχή των στοιχείων τους εντός της προθεσμίας της 30ής Σεπτεμβρίου 2013, γεγονός που επηρέασε σημαντικά το χρονοδιάγραμμα εκπόνησης της παρούσας έκθεσης της Επιτροπής. Σε μερικές εκθέσεις δεν παρασχέθηκαν ορισμένες απαραίτητες πληροφορίες, με αποτέλεσμα να καταστεί προβληματική η πραγματοποίηση πλήρους ανάλυσης. Υπάρχουν επίσης περιπτώσεις που τα παρεχόμενα στοιχεία κάλυπταν διαφορετικό χρονικό διάστημα από το απαιτούμενο. Δεν αιτιολόγησαν όλα τα κράτη μέλη την καθυστέρηση στην υποβολή των εκθέσεών τους ή τα κενά στα στοιχεία. Όσα το έπραξαν, ανέφεραν ότι δυσκολίες στη διασύνδεση των εθνικών μητρώων τους με το ευρωπαϊκό μητρώο επιχειρήσεων οδικών μεταφορών εμπόδισαν την παροχή των σχετικών στοιχείων. Άλλα κράτη μέλη ανέφεραν ότι ορισμένοι όροι της υποχρέωσης υποβολής εκθέσεων ήταν ασαφείς, όπως η αναφορά σε «βασικές στατιστικές». Τέλος, ορισμένα κράτη μέλη, στα οποία υπεύθυνες για την εφαρμογή είναι οι τοπικές ή περιφερειακές αρχές, παρατήρησαν ότι η συλλογή δεδομένων από τις αρχές αυτές παρουσίασε δυσκολίες. Θα πρέπει να ληφθεί υπόψη ότι, μολονότι το περιεχόμενο της έκθεσης περιγράφεται στο άρθρο 26 παράγραφος 1 του κανονισμού (ΕΚ) αριθ. 1071/2009, δεν έχει καθιερωθεί τυποποιημένη μορφή υποβολής εκθέσεων. Για λόγους συνοχής και προκειμένου να βοηθηθούν οι αρμόδιες εθνικές αρχές στην εκπλήρωση της υποχρέωσής τους για υποβολή εκθέσεων στο μέλλον, θα προταθεί στα κράτη μέλη τυποποιημένο έντυπο, μετά την ανάλυση των εθνικών εκθέσεων. III. Ανάλυση των στοιχείων σχετικά με την άσκηση του επαγγέλματος του οδικού μεταφορέα 1. Ανασκόπηση του τομέα οδικών μεταφορών όσον αφορά τα εχέγγυα αξιοπιστίας, την οικονομική επιφάνεια και την επαγγελματική επάρκεια· Το παρόν μέρος συνίσταται στην παρουσίαση των εθνικών απαιτήσεων, της οργάνωσης των ελέγχων, του επιπέδου συμμόρφωσης, καθώς και των δυσκολιών που ανέκυψαν, με βάση τις πληροφορίες που υποβλήθηκαν από τα κράτη μέλη. Λόγω του αποσπασματικού χαρακτήρα των εκθέσεων των κρατών μελών, η παρούσα ανασκόπηση δεν είναι πλήρης όσον αφορά το πεδίο εφαρμογής της. Στοιχεία για τα εθνικά συστήματα παραχώρησης πρόσβασης στο επάγγελμα υποβλήθηκαν από την Αυστρία, τη Γαλλία, την Ιταλία, τη Σλοβακία και την Τσεχική Δημοκρατία. Δύο κράτη μέλη, ήτοι η Αυστρία και η Σλοβακία, επέβαλαν εθνικές απαιτήσεις που πρέπει να πληρούνται παράλληλα με τους όρους που καθορίζονται στον κανονισμό (ΕΚ) αριθ. 1071/2009. Η Σλοβακία πρόσθεσε απαίτηση η οποία ορίζει την ελάχιστη ηλικία του διαχειριστή μεταφορών στα 21 έτη. Η Αυστρία περιέλαβε τον όρο να έχει ο οδικός μεταφορέας τους απαραίτητους χώρους στάθμευσης εκτός δρόμου στον δήμο ή σε άλλο δήμο, στην ίδια ή σε γειτονική διοικητική περιφέρεια. Η Γαλλία αποφάσισε να επεκτείνει την υποχρέωση συμμόρφωσης με τους κανόνες που αφορούν την πρόσβαση στο επάγγελμα του οδικού μεταφορέα στους οδικούς μεταφορείς εμπορευμάτων που χρησιμοποιούν οχήματα επιτρεπόμενης μεικτής μάζας που δεν υπερβαίνει τους 3,5 τόνους και στις επιχειρήσεις που εκτελούν οδικές μεταφορές επιβατών και χρησιμοποιούν οχήματα κατάλληλα για τη μεταφορά λιγότερων των εννέα επιβατών. Επιπλέον, θέσπισε απλούστευση των διοικητικών διαδικασιών όσον αφορά την οικονομική επιφάνεια. Στην Τσεχική Δημοκρατία, υπάρχουν τέσσερις τύποι αδειών για τις εν ενεργεία επιχειρήσεις. Συγκεκριμένα: i) επιβατικά οχήματα για μεταφορά περισσότερων των εννέα προσώπων, συμπεριλαμβανομένου του οδηγού, ii) φορτηγά οχήματα ή συνδυασμοί οχημάτων, των οποίων η επιτρεπόμενη μεικτή μάζα υπερβαίνει τους 3,5 τόνους, iii) επιβατικά οχήματα για μεταφορά όχι περισσότερων των εννέα προσώπων, συμπεριλαμβανομένου του οδηγού και iv) φορτηγά οχήματα ή συνδυασμοί οχημάτων, των οποίων η επιτρεπόμενη μεικτή μάζα δεν υπερβαίνει τους 3,5 τόνους. Οι δύο πρώτες κατηγορίες είναι υποχρεωμένες να πληρούν τις απαιτήσεις του κανονισμού (ΕΚ) αριθ. 1071/2009. Η Ιταλία ανέφερε ότι εκπονούνται κανόνες προς έγκριση, με τους οποίους επανεξετάζεται το τι συνιστά παράβαση βάσει της ισχύουσας νομοθεσίας και οι σχετικές κυρώσεις. Η Ιταλία σχεδιάζει επίσης διαδικαστικά μέτρα τα οποία μπορεί να λάβει η αρμόδια αρχή εφόσον κρίνει, σε συγκεκριμένες περιπτώσεις, ότι η απώλεια των εχεγγύων αξιοπιστίας είναι δυσανάλογη ως προς τη διαπραχθείσα παράβαση. Τέλος, οι ιταλικές αρχές βελτιώνουν τις διοικητικές και τεχνικές διαδικασίες, ώστε να διασφαλίζεται η αποτελεσματικότητα των μέτρων που προβλέπονται στο άρθρο 6 του κανονισμού (ΕΚ) αριθ. 1071/2009. Επιπλέον, η Ιταλία ανέφερε τις δυσκολίες που προκύπτουν κατά την επαλήθευση σε πραγματικό χρόνο της συμμόρφωσης με την απαίτηση οικονομικής επιφάνειας και οι οποίες οφείλονται στις αποκλίνουσες νομικές έννοιες της εγγύησης που ορίζονται από το εθνικό δίκαιο, στην έλλειψη εταιρικών ασφαλιστήριων συμβολαίων κατά τα αρχικά στάδια και στη διαχείριση των διαδικασιών, όσον αφορά την εν λόγω απαίτηση, από περισσότερες από εκατό διοικητικά ανεξάρτητες επαρχιακές διοικήσεις σε όλη την Ιταλία. Η Ισπανία εξήγησε ότι, σύμφωνα με την εθνική νομοθεσία, οι προϋποθέσεις που αφορούν την επαγγελματική επάρκεια, την οικονομική επιφάνεια και τα εχέγγυα αξιοπιστίας είναι πολύ αυστηρές και, κατά συνέπεια, δεν απαιτήθηκαν σημαντικές αλλαγές μετά την έναρξη ισχύος του κανονισμού (ΕΚ) αριθ. 1071/2009, εκτός από συγκεκριμένες τροποποιήσεις της νομοθεσίας όσον αφορά την περιγραφή των ατόμων που εργάζονται ως διαχειριστές μεταφορών. Όσον αφορά την εφαρμογή των διατάξεων σχετικά με τα εχέγγυα αξιοπιστίας (άρθρο 6 του κανονισμού (ΕΚ) αριθ. 1071/2009), η Σλοβενία θεώρησε ότι στερούνται ακριβείας οι περιπτώσεις στις οποίες η αρμόδια για την αδειοδότηση αρχή μπορεί να αναστείλει ή να ανακαλέσει την άδεια του μεταφορέα ή να κηρύξει το μεταφορέα ακατάλληλο για την άσκηση του εν λόγω επαγγέλματος. Όσον αφορά τους ελέγχους της συμμόρφωσης με το άρθρο 3 παράγραφος 1 του κανονισμού (ΕΚ) αριθ. 1071/2009, η Εσθονία, η Ουγγαρία, η Ιρλανδία και η Λετονία παρείχαν ορισμένα διαφωτιστικά στοιχεία όσον αφορά την εγχώρια κατάσταση. Η Εσθονία τόνισε ότι οι έλεγχοι διενεργούνται σύμφωνα με σύστημα ανάλυσης επικινδυνότητας και στοχεύουν κυρίως σε επιχειρήσεις που αντιμετωπίζουν αυξημένο κίνδυνο διάπραξης σοβαρών και συχνών παραβάσεων των κανόνων οδικών μεταφορών. Στην Ιρλανδία οι έλεγχοι των εχεγγύων αξιοπιστίας, οικονομικής επιφάνειας και επαγγελματικής επάρκειας διενεργούνται τουλάχιστον κάθε πέντε έτη στο πλαίσιο της διαδικασίας ανανέωσης της άδειας κάθε επιχείρησης, δεδομένου ότι η διάρκεια της άδειας περιορίζεται σε αυτό το χρονικό διάστημα. Επιπλέον, οι έλεγχοι αυτοί μπορούν να πραγματοποιούνται συχνότερα για ορισμένους μεταφορείς που θεωρούνται υψηλού κινδύνου ή υποπίπτουν στην αντίληψη της αρμόδιας αρχής. Τα εχέγγυα αξιοπιστίας εξετάζονται μέσω του ελέγχου του διαχειριστή μεταφορών και οποιουδήποτε άλλου σχετικού προσώπου από την εθνική υπηρεσία ελέγχου που αποτελεί τμήμα της εθνικής αστυνομικής δύναμης. Η εν λόγω υπηρεσία ελέγχου παρέχει στην αρμόδια αρχή κατάλογο των καταδικαστικών αποφάσεων, ο οποίος μπορεί να χρησιμοποιηθεί για τη διαπίστωση των εχεγγύων αξιοπιστίας. Στη Λετονία, οι έλεγχοι συμμόρφωσης με την οικονομική επιφάνεια πραγματοποιούνται βάσει πληροφοριών από τις ετήσιες εκθέσεις που υποβάλλονται από το μητρώο επιχειρήσεων. Η Ουγγαρία ανέφερε τον αριθμό των ελέγχων σχετικά με τις προϋποθέσεις εχεγγύων αξιοπιστίας (11.062), οικονομικής επιφάνειας (7.197) και επαγγελματικής επάρκειας (5.329), κατά την εν λόγω περίοδο αναφοράς. Έξι κράτη μέλη, ήτοι η Κύπρος, η Εσθονία, η Ιρλανδία, η Λιθουανία, η Μάλτα και η Σλοβενία, ανέφεραν ότι σημειώθηκε υψηλό ποσοστό συμμόρφωσης των επιχειρήσεων οδικών μεταφορών που δραστηριοποιούνται στον τομέα με τις απαιτήσεις που ορίζονται στο άρθρο 3 παράγραφος 1 του κανονισμού (ΕΚ) αριθ. 1071/2009. 2. Άδειες Από τα στοιχεία που παρασχέθηκαν προκύπτει ότι τα περισσότερα κράτη μέλη δεν υπέβαλαν έκθεση σχετικά με τις άδειες, κατά την έννοια του κεφαλαίου III του κανονισμού 1071/2009. Σύμφωνα με τον κανονισμό, ως «άδεια άσκησης επαγγέλματος του οδικού μεταφορέα» νοείται η διοικητική απόφαση η οποία επιτρέπει σε μια επιχείρηση που πληροί τους όρους που προβλέπονται στον κανονισμό 1071/2009 να ασκεί το επάγγελμα του οδικού μεταφορέα· Ανάλογα με τα εθνικά συστήματα, οι περιπτώσεις ποικίλλουν: η άδεια μπορεί να είναι προαπαιτούμενο για την απόκτηση άδειας εθνικών μεταφορών ή/και κοινοτικής άδειας για την εκτέλεση διεθνών μεταφορών, μπορεί να εξομοιώνεται με την άδεια εθνικών μεταφορών ή να σημαίνει την άδεια εθνικών και διεθνών μεταφορών που χορηγείται μέσω ενιαίας αδειοδότησης. Ωστόσο, λόγω της έλλειψης πληροφοριών σχετικά με τα εθνικά συστήματα σε ό,τι αφορά τις άδειες, τα ποσοτικά στοιχεία που υποβλήθηκαν από τα κράτη μέλη δεν παρέχουν σαφή εικόνα για τον αριθμό των επιχειρήσεων που ασκούν το επάγγελμα του οδικού μεταφορέα. Προς τον σκοπό αυτόν, τα κράτη μέλη ενθαρρύνονται να εκπονήσουν περιγραφή των εθνικών τους ρυθμίσεων για τις άδειες, προκειμένου να καταστεί δυνατή η συλλογή συνεκτικών στοιχείων κατά την επόμενη περίοδο αναφοράς. Αρκετά κράτη μέλη υπέβαλαν συνολικό αριθμό αδειοδοτημένων μεταφορέων στις 31 Δεκεμβρίου 2012, ο οποίος αποτελεί σημείο αναφοράς για στοιχεία σχετικά με τον αριθμό των αδειών που έχουν χορηγηθεί, ανασταλεί ή ανακληθεί. Η Τσεχική Δημοκρατία έχει σχεδόν 95.600[5] αδειοδοτημένους μεταφορείς, η Ιταλία περίπου 81.000, το Ηνωμένο Βασίλειο περισσότερους από 53.500, η Σουηδία περίπου 18.000, οι Κάτω Χώρες σχεδόν 11.700, η Ιρλανδία 5.800, η Λιθουανία 4.500 και η Σλοβακία 2.800. Η Ουγγαρία ανέφερε λίγο περισσότερες από 45.000 έγκυρες άδειες. Με βάση αυτά τα στοιχεία, φαίνεται ότι η συντριπτική πλειονότητα των αδειοδοτημένων επιχειρήσεων είναι οδικοί μεταφορείς εμπορευμάτων. Επιπλέον, η Εσθονία και η Ισπανία παρείχαν πληροφορίες σχετικά με τον αριθμό των κοινοτικών αδειών κατά την ίδια χρονική στιγμή, 1.700 και 27.000 αντίστοιχα, χωρίς, ωστόσο, καμία ένδειξη για το ποσοστό του συνόλου των αδειών άσκησης του επαγγέλματος του οδικού μεταφορέα στο οποίο αντιστοιχούν. Η Βουλγαρία ενημέρωσε ότι, την 13η Ιανουαρίου 2014, περίπου 10.300 μεταφορείς ήταν κάτοχοι κοινοτικής άδειας. 2.1 Χορηγηθείσες άδειες Όσον αφορά τις χορηγηθείσες άδειες, τα κράτη μέλη υπέβαλαν στοιχεία που παρουσιάζουν αποκλίσεις, συνήθως στις κοινοτικές άδειες και τις άδειες για εθνικές μεταφορές. Μόνο δώδεκα κράτη μέλη[6] υπέβαλαν στοιχεία σχετικά με τις άδειες που έχουν χορηγηθεί, ενώ τα μισά από αυτά[7] αφορούσαν την πλήρη περίοδο που ορίζεται από τον κανονισμό (ΕΚ) αριθ. 1071/2009. Με βάση τα στοιχεία αυτά, μπορεί να σημειωθεί ότι σε αυτά τα δώδεκα κράτη μέλη χορηγήθηκαν περίπου 171.000[8] άδειες άσκησης του επαγγέλματος του οδικού μεταφορέα για τη μεταφορά επιβατών και εμπορευμάτων. Ο αριθμός των εθνικών αδειών που έχουν χορηγηθεί κυμαίνεται από 900 στην Ιρλανδία έως 81.000 στην Ιταλία. Λεπτομερής πίνακας με τα υποβληθέντα στοιχεία παρουσιάζεται στο παράρτημα I της παρούσας έκθεσης. Από τα στοιχεία που παρασχέθηκαν προκύπτει ότι οι περισσότερες άδειες χορηγήθηκαν στην Ιταλία (81.000 για τη μεταφορά τόσο επιβατών όσο και εμπορευμάτων) και στην Ισπανία (σχεδόν 31.000 για τη μεταφορά τόσο επιβατών όσο και εμπορευμάτων). Αυτά τα αριθμητικά στοιχεία μπορούν να συγκριθούν με τις 10.000 άδειες που χορηγήθηκαν για τη μεταφορά επιβατών και εμπορευμάτων στη Γαλλία. Θα πρέπει να σημειωθεί ότι στον αριθμό των γαλλικών αδειών περιλαμβάνονται επίσης μεταφορείς που απασχολούνται στη μεταφορά εμπορευμάτων με οχήματα των οποίων η επιτρεπόμενη μεικτή μάζα είναι κάτω του ορίου των 3,5 τόνων, καθώς και μεταφορείς που απασχολούνται στη μεταφορά επιβατών με οχήματα για λιγότερα από 9 άτομα, συμπεριλαμβανομένου του οδηγού. Στην Ισπανία, ο αριθμός των αδειών που χορηγήθηκαν περιλαμβάνει τις εγγραφές, τις μεταβιβάσεις επιχειρήσεων, τις αντικαταστάσεις, τις αλλαγές τύπου, τις αλλαγές κατοικίας, τις αναβαθμίσεις, τις άρσεις προσωρινής αναστολής και τις εξαγορές. Δεν έχουν δοθεί εξηγήσεις από άλλα κράτη μέλη όσον αφορά τα συστατικά στοιχεία που περιλαμβάνονται στην κατηγορία των αδειών που χορηγήθηκαν. Για λόγους συνοχής των στοιχείων θα ήταν χρήσιμο να επιτευχθεί κοινή συνεννόηση σε ευρωπαϊκό επίπεδο, σχετικά με το τι είδος των στοιχείων που θα πρέπει να περιλαμβάνονται στην κατηγορία των αδειών που έχουν χορηγηθεί. Επιπλέον, το ποσοστό των αδειών για οδικές μεταφορές εμπορευμάτων είναι σε όλες τις περιπτώσεις τουλάχιστον δύο φορές υψηλότερο (στην Ιρλανδία) και σχεδόν εβδομήντα φορές υψηλότερο (στην Ισπανία), από τις άδειες που χορηγούνται για μεταφορές επιβατών. Η τάση αυτή αντιστρέφεται μόνο στη Γαλλία, όπου χορηγήθηκαν περισσότερες άδειες στις επιχειρήσεις για την άσκηση του επαγγέλματος της μεταφοράς επιβατών. Αυτό μπορεί να εξηγηθεί από τη γαλλική απόφαση να διευρυνθεί το πεδίο εφαρμογής των οχημάτων που υποχρεούνται να πληρούν τις απαιτήσεις που ορίζονται στον κανονισμό (ΕΚ) αριθ. 1071/2009. 2.2 Ανακληθείσες και ανασταλείσες άδειες Με βάση τα δεδομένα που υποβλήθηκαν από τα κράτη μέλη, παρατηρείται ότι οι περισσότερες ανακλήσεις αδειών αναφέρθηκαν στην Ισπανία και ανήλθαν σε σχεδόν 37.600 για τη μεταφορά επιβατών και εμπορευμάτων. Οι ανακλήσεις αυτές οφείλονταν στην αδυναμία να αποδειχθεί ότι πληρούνταν οι προϋποθέσεις που απαιτούνταν για να χορηγηθεί η άδεια, κατόπιν αιτήματος υποψηφίου ή παύσης της λειτουργίας. Η Γαλλία είχε τον δεύτερο υψηλότερο αριθμό ανακλήσεων αδειών για τη μεταφορά επιβατών και εμπορευμάτων, οι οποίες ανήλθαν σε 4.700, ενώ την ακολουθεί η Σλοβακία με 1.200, η Σουηδία με 965, η Τσεχική Δημοκρατία με 956 και η Σλοβενία με 599 ανακλήσεις. Στις Κάτω Χώρες πάνω από 1.000 άδειες ανακλήθηκαν μόνο για τις οδικές μεταφορές εμπορευμάτων. Στο άλλο άκρο της κλίμακας, η Ελλάδα ανέφερε 222 ανακλήσεις για τη μεταφορά επιβατών και εμπορευμάτων, η Πολωνία 68, η Λετονία 58, η Ουγγαρία 33, η Ιταλία 31, ενώ άλλα κράτη μέλη δεν υπερέβησαν τις 10. Λεπτομερή στοιχεία για τις ανακληθείσες και ανασταλείσες άδειες περιλαμβάνονται στο παράρτημα ΙΙ της παρούσας έκθεσης. Ο αριθμός των αδειών μεταφοράς επιβατών και εμπορευμάτων οι οποίες ανακλήθηκαν ήταν μεγαλύτερος από τον αριθμό των αδειών που χορηγήθηκαν μόνο σε τρία κράτη μέλη, ήτοι τη Σλοβακία, την Ισπανία και τις Κάτω Χώρες. Η υψηλότερη διαφορά σημειώθηκε στην περίπτωση της Ισπανίας, όπου ανακλήθηκαν 6.600 περισσότερες άδειες από όσες χορηγήθηκαν. Η διαφορά αυτή ενδέχεται να είναι μεγαλύτερη, εάν ληφθούν υπόψη 12.500 άδειες επιπλέον που ανεστάλησαν στην Ισπανία. Στη Σλοβακία και τις Κάτω Χώρες η υπεροχή των αδειών που ανακλήθηκαν ήταν λιγότερο σημαντική και ανήλθε σε 46 και 229 άδειες αντίστοιχα. Ορισμένα κράτη μέλη κοινοποίησαν λεπτομέρειες σχετικά με τις αιτίες ανάκλησης των αδειών. 9 στις 10 αποσύρσεις στην Αυστρία και οι περισσότερες αποσύρσεις στις Κάτω Χώρες οφείλονταν στη μη εκπλήρωση της απαίτησης του άρθρου 3 παράγραφος 1 του κανονισμού (ΕΚ) αριθ. 1071/2009 σχετικά με την κατάλληλη οικονομική επιφάνεια του οδικού μεταφορέα. Στη Σλοβενία οι αιτίες ανάκλησης ήταν είτε η εκκαθάριση της εταιρείας είτε η λήξη της ισχύος της κοινοτικής άδειας. Η Σουηδία ανέφερε ότι 962 από τις 965 ανακλήσεις οφείλονταν στη μη τήρηση του άρθρου 3 παράγραφος 2 του κανονισμού (ΕΚ) αριθ. 1071/2009, το οποίο αναφέρεται στις συμπληρωματικές απαιτήσεις που μπορούν να επιβληθούν από τα κράτη μέλη. Η Λιθουανία είχε μόνο μία ανάκληση λόγω μη εκπλήρωσης της απαίτησης για επαγγελματική επάρκεια και τρεις συνδεόμενες με τη μη συμμόρφωση με την απαίτηση σχετικά με τη διεύθυνση της εγκατάστασης και τις μεταβολές των στοιχείων του διαχειριστή μεταφορών. 3. Πιστοποιητικά επαγγελματικής επάρκειας Βάσει των πληροφοριών που παρασχέθηκαν από είκοσι κράτη μέλη, εκδόθηκαν πάνω από 52 χιλιάδες πιστοποιητικά επαγγελματικής επάρκειας. Ο αριθμός αυτός περιλαμβάνει τα πιστοποιητικά που χορηγήθηκαν βάσει εξέτασης, όπως προβλέπεται από το άρθρο 8 του κανονισμού ΕΚ (αριθ.) 1071/2009 και μέσω αναγνώρισης της εμπειρίας, σύμφωνα με την απαλλαγή που ορίζεται στο άρθρο 9 του εν λόγω κανονισμού. Το μεγαλύτερο ποσοστό των πιστοποιητικών που χορηγήθηκαν στην Ευρωπαϊκή Ένωση κατά τη διάρκεια της εν λόγω περιόδου αναφοράς ανήκαν στη Ρουμανία και ανήλθαν στο 31,5% του συνολικού αριθμού πιστοποιητικών που χορηγήθηκαν και αναφέρθηκαν από τα κράτη μέλη, ενώ την ακολουθούν η Γαλλία (11%), η Ισπανία (11%), η Ιταλία (8%), η Τσεχική Δημοκρατία (8%), η Σουηδία (6%) και η Πολωνία (5%). Από τα κράτη μέλη που υπέβαλαν στοιχεία, μόνο η Μάλτα ανέφερε ότι δεν εκδόθηκε κανένα πιστοποιητικό επαγγελματικής επάρκειας κατά την περίοδο αναφοράς. Λεπτομερείς πληροφορίες παρουσιάζονται στο παράρτημα III της παρούσας έκθεσης. 4. Διαχειριστές μεταφορών που κηρύχθηκαν ακατάλληλοι Σύμφωνα με το άρθρο 14 του κανονισμού (ΕΚ) αριθ. 1071/2009, όταν ο διαχειριστής μεταφορών απολέσει τα εχέγγυα αξιοπιστίας του, η αρμόδια αρχή θα πρέπει να τον κηρύξει ακατάλληλο να διευθύνει τις μεταφορικές δραστηριότητες μιας επιχείρησης. Τα περισσότερα κράτη μέλη[9] που υπέβαλαν στοιχεία σχετικά με τον αριθμό των πράξεων κήρυξης ακαταλληλότητας, δήλωσαν ότι δεν καταγράφηκε καμία περίπτωση κατά την περίοδο αναφοράς, για τη μεταφορά τόσο επιβατών όσο και εμπορευμάτων. Εκδόθηκαν πράξεις κήρυξης ακαταλληλότητας σε τέσσερα κράτη μέλη: Γαλλία (3)[10], Εσθονία (14)[11], Ουγγαρία (129)[12] και Ιταλία (348)[13]. Η Γαλλία διευκρίνισε τις αιτίες για τις πράξεις κήρυξης ακαταλληλότητας ως είτε δολιοφθορά ταχογράφου είτε σοβαρές παραβάσεις του κώδικα οδικής κυκλοφορίας. Στην Ουγγαρία, η καθυστέρηση ή η ανεπάρκεια της απαιτούμενης περιοδικής εκπαίδευσης, ανά δεκαετία, των διαχειριστών μεταφορών οδήγησε σε απώλεια των εχεγγύων αξιοπιστίας σε ορισμένες περιπτώσεις. Τα στοιχεία που παρασχέθηκαν από τα κράτη μέλη περιλαμβάνονται στο παράρτημα ΙΙ της παρούσας έκθεσης. 5. Ανταλλαγή πληροφοριών Σύμφωνα με το άρθρο 16 του κανονισμού (ΕΚ) αριθ. 1071/2009, κάθε κράτος μέλος θα πρέπει να τηρεί εθνικό μητρώο επιχειρήσεων οδικών μεταφορών στις οποίες έχει χορηγηθεί άδεια άσκησης επαγγέλματος του οδικού μεταφορέα. Οι ελάχιστες απαιτήσεις για τα δεδομένα που πρέπει να εγγράφονται στα μητρώα αυτά, προκειμένου να διευκολύνεται η διασύνδεση μεταξύ των μητρώων των κρατών μελών, ορίζονται στην απόφαση της Επιτροπής (ΕΕ) 2009/992 όσον αφορά τις ελάχιστες απαιτήσεις για τα δεδομένα που πρέπει να εγγράφονται στα εθνικά ηλεκτρονικά μητρώα των επιχειρήσεων οδικών μεταφορών[14]. Η δημιουργία του Ευρωπαϊκού Μητρώου Επιχειρήσεων Οδικών Μεταφορών (European Register of Road transport Undertakings-ERRU) θεωρήθηκε ως το επόμενο βήμα για τη διευκόλυνση της συνεργασίας μεταξύ των εθνικών αρχών, με σκοπό την περαιτέρω ενίσχυση της διασυνοριακής επιβολής της ευρωπαϊκής νομοθεσίας για τις οδικές μεταφορές, σύμφωνα με το άρθρο 16 παράγραφος 5 του κανονισμού (ΕΚ) αριθ. 1071/2009. Το μητρώο ERRU θα απλουστεύσει τη διασυνοριακή επιβολή της νομοθεσίας, καθιστώντας την οικονομικώς αποδοτικότερη, υπό την προϋπόθεση ότι όλα τα κράτη μέλη είναι συνδεδεμένα και ότι θα χρησιμοποιούν αποτελεσματικά το σύστημα ανταλλαγής δεδομένων υψηλής ποιότητας που περιέχονται στις βάσεις δεδομένων τους. Με βάση τα στοιχεία που παρασχέθηκαν, μπορεί να σημειωθεί ότι το σύστημα διοικητικής συνεργασίας μεταξύ των κρατών μελών δεν έχει ολοκληρωθεί. Ορισμένα κράτη μέλη όπως η Κύπρος, η Λιθουανία, η Μάλτα, η Τσεχική Δημοκρατία, οι Κάτω Χώρες και η Σλοβακία δήλωσαν ότι δεν είχε πραγματοποιηθεί καμιά ανταλλαγή πληροφοριών κατά την έννοια του άρθρου 18 του κανονισμού (ΕΚ) αριθ. 1071/2009, γεγονός το οποίο μπορεί να οφείλεται εν μέρει στη γεωγραφική τους θέση. Ωστόσο, επιδείχθηκαν καλές πρακτικές από τη Βουλγαρία, την Εσθονία, τη Γαλλία, την Ιρλανδία, την Πολωνία, τη Ρουμανία και την Ισπανία, όπου έλαβαν χώρα ανταλλαγές πληροφοριών κατά την εν λόγω περίοδο αναφοράς. Η Επιτροπή στηρίζει την περαιτέρω ενίσχυση της διοικητικής συνεργασίας, η οποία ενδυναμώνει τη συνεπή και αποτελεσματική εφαρμογή σε όλα τα κράτη μέλη της ΕΕ. Η διασύνδεση των εθνικών μητρώων έπρεπε να είχε επιτευχθεί έως τις 31 Δεκεμβρίου 2012. Αρκετά κράτη μέλη ενημέρωσαν για την κατάσταση υλοποίησης του ERRU. Το μητρώο δεν ήταν λειτουργικό στην Κύπρο και τη Γαλλία. Η Ιρλανδία ανέφερε ότι βρίσκεται στο τελευταίο στάδιο υλοποίησης νέου ηλεκτρονικού μητρώου των επιχειρήσεων οδικών μεταφορών και ότι η διασύνδεση θα ακολουθήσει σύντομα. Η Σλοβενία διαβεβαίωσε ότι όλες οι πληροφορίες που απαιτούνται βάσει του άρθρου 26 του κανονισμού (ΕΚ) αριθ. 1071/2009 θα είναι διαθέσιμες για την επόμενη περίοδο αναφοράς, μετά την ολοκλήρωση του εθνικού ηλεκτρονικού μητρώου, το οποίο εισήλθε στην τελική του φάση. Η Γαλλία πρότεινε πρωτοβουλία για κοινή βάση δεδομένων σε ευρωπαϊκό επίπεδο, στην οποία να συγκεντρωθούν κωδικοποιημένες παραβάσεις, ακολουθώντας τις πρακτικές του ευρωπαϊκού οργανισμού των ελεγκτών οδικής κυκλοφορίας (Euro Contrôle Route). IV. Συμπεράσματα Η παρούσα έκθεση παρέχει επισκόπηση των πληροφοριών που υποβλήθηκαν από τα κράτη μέλη δυνάμει του άρθρου 26 του κανονισμού (ΕΚ) αριθ. 1071/2009 σχετικά με την πρόσβαση στο επάγγελμα του οδικού μεταφορέα. Οι πληροφορίες αυτές καλύπτουν ορισμένες πτυχές της εφαρμογής του κανονισμού (ΕΚ) αριθ. 1071/2009 από τα κράτη μέλη (όπως αυτές αναφέρονται στο άρθρο 26 παράγραφος 1 στοιχεία α) έως ε) του κανονισμού (ΕΚ) αριθ. 1071/2009), κατά την περίοδο από τις 4 Δεκεμβρίου 2011 έως τις 31 Δεκεμβρίου 2012. Η ποιότητα και η έγκαιρη υποβολή από τα κράτη μέλη επηρεάστηκε σημαντικά από το γεγονός ότι πρόκειται για την πρώτη περίοδο αναφοράς. Λόγω έλλειψης μεγάλου όγκου στοιχείων, η έκθεση της Επιτροπής δεν περιέχει πλήρη ανάλυση της εφαρμογής των διατάξεων του κανονισμού (ΕΚ) αριθ. 1071/2009. Η Επιτροπή υπενθυμίζει στα κράτη μέλη την υποχρέωσή τους να παρέχουν πλήρη έκθεση η οποία να περιέχει όλα τα στοιχεία που απαριθμούνται στο άρθρο 26 παράγραφος 1 στοιχεία α) έως ε) του κανονισμού (ΕΚ) αριθ. 1071/2009, εντός της απαιτούμενης προθεσμίας. Για λόγους συνέπειας των εθνικών υποβολών και προκειμένου να βοηθηθούν οι αρμόδιες εθνικές αρχές στην εκπλήρωση της υποχρέωσής τους για υποβολή εκθέσεων στο μέλλον, θα πρέπει να καθιερωθεί από την Επιτροπή, σε συνεργασία με τα κράτη μέλη, τυποποιημένο έντυπο υποβολής εκθέσεων. Οι συζητήσεις για το τυποποιημένο αυτό έντυπο θα πρέπει να συμβάλουν στη διευκρίνιση τυχόν ερωτήσεων σχετικά με το χαρακτήρα των προς υποβολή στοιχείων, γεγονός που με τη σειρά του αναμένεται ότι θα συνδράμει τα κράτη μέλη στην οργάνωση της έγκαιρης συλλογής των δεδομένων για την επόμενη περίοδο αναφοράς. Τέλος, η ολοκλήρωση της διασύνδεσης των εθνικών μητρώων με το σύστημα ERRU αναμένεται να βελτιώσει επίσης την ποιότητα των παρεχόμενων δεδομένων. Για την επόμενη περίοδο αναφοράς, 2013-2014, όλα τα κράτη μέλη καλούνται να συμμορφωθούν με την υποχρέωση υποβολής εκθέσεων, προκειμένου να καταστεί δυνατή η πληρότητα της έκθεσης και η αποφυγή διαδικασιών επί παραβάσει δυνάμει του άρθρου 258 της Συνθήκης για τη λειτουργία της Ευρωπαϊκής Ένωσης. Επιπλέον, τα κράτη μέλη ενθαρρύνονται να εκπονήσουν περιγραφή των εθνικών τους συστημάτων για τις άδειες, προκειμένου να καταστεί πιο αξιόπιστη και καλύτερη ποιοτικά η επισκόπηση σε ευρωπαϊκό επίπεδο. Αξίζει να υπογραμμιστεί ότι το σύστημα διοικητικής συνεργασίας μεταξύ των κρατών μελών δεν έχει ολοκληρωθεί. Η Επιτροπή στηρίζει την περαιτέρω ενίσχυση, η οποία θα ενδυναμώσει τη συνεπή και αποτελεσματική εφαρμογή του κανονισμού (ΕΚ) αριθ. 1071/2009 σε όλα τα κράτη μέλη της ΕΕ. [1] ΕΕ L 300 της 14.11.2009, σ. 51. [2] Σύμφωνα με το άρθρο 2 παράγραφος 1 του κανονισμού, ως «επάγγελμα οδικού μεταφορέα εμπορευμάτων» νοείται η δραστηριότητα κάθε επιχείρησης που εκτελεί είτε με μηχανοκίνητο όχημα είτε με συνδυασμό οχημάτων μεταφορά εμπορευμάτων για λογαριασμό τρίτων· [3] Σύμφωνα με το άρθρο 2 παράγραφος 2 του κανονισμού, ως «επάγγελμα οδικού μεταφορέα επιβατών» νοείται η δραστηριότητα κάθε επιχείρησης που εκτελεί με μηχανοκίνητα οχήματα, τα οποία λόγω του τύπου κατασκευής τους και του εξοπλισμού τους είναι κατάλληλα για τη μεταφορά άνω των εννέα επιβατών, συμπεριλαμβανομένου του οδηγού, και διατίθενται για τη χρήση αυτή, μεταφορές επιβατών παρεχόμενες στο κοινό ή σε ορισμένες κατηγορίες χρηστών έναντι κομίστρου καταβαλλόμενου από τον επιβάτη ή από τον διοργανωτή της μεταφοράς. [4] Όπως αναφέρεται στον κανονισμό (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για την εναρμόνιση ορισμένων κοινωνικών διατάξεων στον τομέα των οδικών μεταφορών και για την τροποποίηση των κανονισμών (ΕΟΚ) αριθ. 3821/85 και (ΕΚ) αριθ. 2135/98 του Συμβουλίου καθώς και για την κατάργηση του κανονισμού (ΕΟΚ) αριθ. 3820/85 του Συμβουλίου (ΕΕ L 102 της 11.4.2006, σ. 1). [5] Ο αριθμός αυτός αφορά τέσσερις τύπους αδειών οι οποίες καλύπτουν: τη μεταφορά επιβατών με όχημα για περισσότερα από 9 πρόσωπα, για όχι περισσότερα από εννέα πρόσωπα, τη μεταφορά εμπορευμάτων με οχήματα των οποίων η επιτρεπόμενη μεικτή μάζα δεν υπερβαίνει τους 3,5 τόνους και με οχήματα των οποίων η επιτρεπόμενη μεικτή μάζα υπερβαίνει τους 3,5 τόνους. Δεν είναι υποχρεωτικό για όλες αυτές τις κατηγορίες να πληρούν τις απαιτήσεις του κανονισμού 1071/2009 για να ασκήσουν το επάγγελμα του οδικού μεταφορέα. [6] Αυστρία, Τσεχική Δημοκρατία, Γαλλία, Ελλάδα, Ουγγαρία, Ιρλανδία, Ιταλία, Κάτω Χώρες, Πολωνία, Σλοβακία, Ισπανία, Σουηδία [7] Αυστρία, Ελλάδα, Ουγγαρία, Ιρλανδία, Ιταλία και Σουηδία [8] Ο αριθμός αυτός περιλαμβάνει μόνο άδειες που χορηγήθηκαν το 2012 και κατά την πλήρη περίοδο αναφοράς, από την 4η Δεκεμβρίου 2011 έως την 31η Δεκεμβρίου 2012. [9] Αυστρία, Τσεχική Δημοκρατία, Ελλάδα, Μάλτα, Κάτω Χώρες, Πολωνία και Σλοβακία [10] το 2012 [11] το ίδιο [12] Κατά την εν λόγω περίοδο αναφοράς [13] Ο αριθμός αυτός περιλαμβάνει πράξεις κήρυξης ακαταλληλότητας που εκδόθηκαν έως τις 26 Σεπτεμβρίου 2013 [14] ΕΕ L 339 της 22.12.2009, σ. 36. Παράρτημα Ι - Χορηγηθείσες άδειες Κράτη μέλη || Χορηγηθείσες άδειες κατά την περίοδο 4.12.2011 - 31.12.2012 || Κοινοτικές άδειες κατά την περίοδο 4.12.2011 - 31.12.2012 || Άδειες για εθνικές μεταφορές κατά την περίοδο 4.12.2011 - 31.12.2012 || Οδική μεταφορά εμπορευμάτων || Μεταφορά επιβατών || Οδική μεταφορά εμπορευμάτων || Μεταφορά επιβατών || Οδική μεταφορά εμπορευμάτων || Μεταφορά επιβατών AT || || 166 || || || || BE || Δεν έχει διαβιβασθεί καμία έκθεση BG || || || 4301 || 381 || || CY || || || 8 || || 34 || 8 CZ* || 4.667 || 1.607 || 170 || || DK || Δεν έχει διαβιβασθεί καμία έκθεση EE* || || || 1.026 || 120 || || FI || Δεν έχει διαβιβασθεί καμία έκθεση FR[1] || 4.484 || 5.412 || || || || DE || Δεν έχει διαβιβασθεί καμία έκθεση EL || 2.268[2] || || || 1.248 HU || 27.174 || 4.402 || || || || IE || 616 || 295 || || || || IT || 75.072 || 5.985 || || || || LV* || || || 808 || 70 || 45 || 3 LT* || || || 940 || 60 || 166 || 26 LU || Δεν έχει διαβιβασθεί καμία έκθεση MT* || || || 8 || 0 || 8 || 16 NL* || 809 || || || 92 || || PL* || 7.182 || 644 || || || || PT || Δεν έχει διαβιβασθεί καμία έκθεση RO || || || 8.699 || 785 || || SK* || 1.067 || 106 || || || || SL || || || 13.135 || 1.962 || || ES* || 30.534 || 444 || || || || SE || 1.149 || 56 || || || || UK || Δεν έχει διαβιβασθεί καμία πληροφορία Παράρτημα ΙΙ - Ανακλήσεις και ανασταλείσες άδειες, καθώς και πράξεις κήρυξης ακαταλληλότητας των διαχειριστών μεταφορών Κράτη μέλη || Ανακληθείσες άδειες κατά την περίοδο 4.12.2011 - 31.12.2012 || Ανασταλείσες άδειες κατά την περίοδο 4.12.2011 - 31.12.2012 || Αριθμός πράξεων κήρυξης ακαταλληλότητας κατά την περίοδο 4.12.2011 - 31.12.2012 || Οδική μεταφορά εμπορευμάτων || Μεταφορά επιβατών || Οδική μεταφορά εμπορευμάτων || Μεταφορά επιβατών || Οδική μεταφορά εμπορευμάτων || Μεταφορά επιβατών AT || || 10 || || || 0 BE || Δεν έχει διαβιβασθεί καμία έκθεση BG || Κανένα στοιχείο CY || Δεν έχει διαβιβασθεί καμία πληροφορία CZ* || 956 || 373 || 0 DK || Δεν έχει διαβιβασθεί καμία έκθεση EE* || 2[3] || 0 || 14 FI || Δεν έχει διαβιβασθεί καμία έκθεση FR[4] || 3.344 || 1.424 || Δεν έχει διαβιβασθεί καμία πληροφορία || 3 DE || Δεν έχει διαβιβασθεί καμία έκθεση EL || 222 || 48 || 0 HU || 31 || 2 || 3 || 0 || 123 || 6 IE || 2 || 0 || Δεν έχει διαβιβασθεί καμία πληροφορία IT || 31 || 0 || 0 || 0 || 348 LV* || 58 || Δεν έχει διαβιβασθεί καμία πληροφορία LT* || 4 || 13 || Δεν έχει διαβιβασθεί καμία πληροφορία LU || Δεν έχει διαβιβασθεί καμία έκθεση MT* || 0 || 0 || 0 NL* || 1.038 || Κανένα στοιχείο || Κανένα στοιχείο || 0 || 0 || Κανένα στοιχείο PL* || 62 || 6 || Δεν έχει διαβιβασθεί καμία πληροφορία || 0 PT || Δεν έχει διαβιβασθεί καμία έκθεση RO || 0 || 1 || Δεν έχει διαβιβασθεί καμία πληροφορία SK* || 1.219 || 0 || 0 SL || 579 || 20 || Δεν έχει διαβιβασθεί καμία πληροφορία ES* || 37.595 || 19 || 12.493 || 1 || Δεν έχει διαβιβασθεί καμία πληροφορία SE || 892 || 73 || Δεν έχει διαβιβασθεί καμία πληροφορία UK || Δεν έχει διαβιβασθεί καμία πληροφορία Παράρτημα ΙΙΙ - Εκδοθέντα πιστοποιητικά επαγγελματικής επάρκειας Κράτη μέλη || Πιστοποιητικά επαγγελματικής επάρκειας κατά την περίοδο 4.12.2011 - 31.12.2012 || Οδική μεταφορά εμπορευμάτων || Μεταφορά επιβατών || Παρατηρήσεις AT || 71 || BE || Δεν έχει διαβιβασθεί καμία έκθεση || BG* || 1.547 || 171 || CY || 21 || CZ* || 4.295 || Εκδόθηκαν 802 πιστοποιητικά βάσει επιτυχούς εξέτασης. Σε 3.493 περιπτώσεις, πιστοποιητικά επαγγελματικής επάρκειας που είχαν εκδοθεί δυνάμει της οδηγίας 96/26/ΕΚ αντικαταστάθηκαν έπειτα από αίτημα των κατόχων. DK || Δεν έχει διαβιβασθεί καμία έκθεση || EE* || 303 || 109 || FI || Δεν έχει διαβιβασθεί καμία έκθεση || FR* || 3.775 || 1.794 || Για οδικές μεταφορές: 559 - εξέταση, 674 - ισοτιμία διπλωμάτων και 2.542 - αναγνώριση εμπειρίας Για μεταφορές επιβατών: 108 - εξέταση, 133 - ισοτιμία διπλωμάτων και 1.553 - αναγνώριση εμπειρίας DE || Δεν έχει διαβιβασθεί καμία έκθεση || EL || 2.294 || HU || 1.183 || 153 || Για οδικές μεταφορές: 1183 πιστοποιητικά επαγγελματικής επάρκειας και 1507 πιστοποιητικά μετά από περιοδική κατάρτιση ανά δεκαετία Για μεταφορές επιβατών: 153 πιστοποιητικά επαγγελματικής επάρκειας και 510 πιστοποιητικά μετά από περιοδική κατάρτιση ανά δεκαετία IE || 273 || 150 || IT || 3.977 || 242 || Ο διαχειριστής οδικών μεταφορών πρέπει να έχει υποβληθεί επιτυχώς σε εξέταση που να βασίζεται σε ειδικό κύκλο μαθημάτων επαγγελματικής κατάρτισης, ο οποίος είναι υποχρεωτικός για υποψήφιους που δεν είναι κάτοχοι διπλώματος ανώτερης δευτεροβάθμιας εκπαίδευσης. LV* || 516 || LT* || 1.028 || LU || Δεν έχει διαβιβασθεί καμία έκθεση || MT* || 0 || 0 || NL* || 566 || 38 || PL* || 2.469 || 345 || PT || Δεν έχει διαβιβασθεί καμία έκθεση || RO || 12.488 || 3.977 || SK* || 1.294 || SL* || 231 || ES* || 4.904 || 957 || SE || 3.051 || UK || Δεν έχει διαβιβασθεί καμία πληροφορία || ΣΥΝΟΛΟ || 52.222 || * Οι αριθμοί περιλαμβάνουν το έτος 2012. [1] Οι αριθμοί καλύπτουν μόνο το έτος 2012. Αριθμός των επιχειρήσεων που εκτελούν οδικές μεταφορές και πληρούν τις απαιτήσεις πρόσβασης στο επάγγελμα, ο οποίος επεκτείνεται και στα οχήματα που έχουν επιτρεπόμενο μεικτό βάρος κάτω των 3,5 τόνων και μεταφέρουν κάτω των 9 ατόμων, συμπεριλαμβανομένου του οδηγού. * Οι αριθμοί καλύπτουν το έτος 2012. [2] Οι αριθμοί περιλαμβάνουν τις άδειες άσκησης του επαγγέλματος του εθνικού μεταφορέα, καθώς και του μεταφορέα διεθνών ή εθνικών-διεθνών μεταφορών. Περιλαμβάνει επίσης τις ανανεώσεις. [3] Αριθμός κοινοτικών αδειών που ανακλήθηκαν [4] Οι αριθμοί καλύπτουν μόνο το έτος 2012. Αριθμός αδειών που ανακλήθηκαν σε σχέση με τις επιχειρήσεις που εκτελούν οδικές μεταφορές και πληρούν τις απαιτήσεις πρόσβασης στο επάγγελμα, ο οποίος επεκτείνεται και στα οχήματα που έχουν επιτρεπόμενο μεικτό βάρος κάτω των 3,5 τόνων και μεταφέρουν κάτω των 9 ατόμων, συμπεριλαμβανομένου του οδηγού. * Οι αριθμοί καλύπτουν το έτος 2012.